ΚΑΝΟΝΙΣΜΟΣ (ΕΚ) αριθ. 1749/96 ΤΗΣ ΕΠΙΤΡΟΠΗΣ της 9ης Σεπτεμβρίου 1996 επί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου για τους εναρμονισμένους δείκτες τιμών καταναλωτή

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2494/95 του Συμβουλίου σχετικά με τους εναρμονισμένους δείκτες τιμών καταναλωτή (1), και ιδίως το άρθρο 4 και το άρθρο 5 παράγραφος 3,

Εκτιμώντας:

ότι κάθε κράτος μέλος απαιτείται να παράγει έναν εναρμονισμένο δείκτη τιμών καταναλωτή (ΕνΔΤΚ) αρχίζοντας με το δείκτη του Ιανουαρίου του 1997 7

ότι το άρθρο 3 του κανονισμού (ΕΚ) αριθ. 2494/95 ορίζει το πεδίο εφαρμογής του ΕνΔΤΚ είναι τα αγαθά και οι υπηρεσίες που διατίθενται προς αγορά στην οικονομική επικράτεια του κράτους μέλους με σκοπό την άμεση ικανοποίηση των αναγκών των καταναλωτών 7

Ότι η κάλυψη των υπαρχόντων δεικτών τιμών καταναλωτή που παράγονται από τα κράτη μέλη, ή οι πρακτικές που ακολουθούνται για την ένταξη νέων σημαντικών αγαθών και υπηρεσιών, ή οι διαδικασίες για την αναπροσαρμογή των τιμών με βάση τις μεταβολές ποιότητας των ειδών που τιμολογούνται, ή οι μέθοδοι για το συνδυασμό των τιμών έτσι ώστε να σχηματίζονται δείκτες τιμών για στοιχειώδη συνολικά μεγέθη, ή οι μέθοδοι και οι πρακτικές δειγματοληψίας για τη συγκέντρωση των τιμών διαφέρουν από το ένα κράτος μέλος στο άλλο, έτσι ώστε οι δείκτες τιμών καταναλωτή που παράγονται με τον τρόπο αυτό από τα κράτη μέλη δεν καλύπτουν τις απαιτήσεις συγκρισιμότητας που είναι αναγκαίες για την παραγωγή του ΕνΔΤΚ 7

ότι η πρακτική της χρησιμοποίησης προηγουμένων τιμών ως υποκαταστάτων για τις τρέχουσες μηνιαίες τιμές διαφέρει από τη χρήση των τιμών που συλλέγονται, έτσι ώστε οι δείκτες τιμών καταναλωτή που παράγονται από τα κράτη μέλη με τον τρόπο αυτό δεν καλύπτουν τις απαιτήσεις συγκρισιμότητας που είναι αναγκαίες για την παραγωγή του ΕνΔΤΚ 7

ότι είναι απαραίτητο να συμπεριλαμβάνονται νέα σημαντικά αγαθά και υπηρεσίες τόσο στους ΕνΔΤΚ των οποίων οι σταθμίσεις ενημερώνονται σε ετήσια βάση όσον και στους ΕνΔΤΚ των οποίων οι σταθμίσεις ενημερώνονται με μικρότερη συχνότητα 7

ότι απαιτούνται μέτρα υλοποίησης για να εξασφαλιστεί η συγκρισιμότητα των ΕνΔΤΚ σύμφωνα με το άρθρο 5 παράγραφος 3 του κανονισμού (ΕΚ) αριθ. 2494/95 7

ότι σύμφωνα με το άρθρο 15 του κανονισμού (ΕΚ) αριθ. 2494/95, η Επιτροπή (Eurostat) είναι υποχρεωμένη να υποβάλει έκθεση στο Συμβούλιο σχετικά με την αξιοπιστία των ΕνΔΤΚ και τη συμμόρφωσή τους με τις απαιτήσεις συγκρισιμότητας 7

ότι τα μέτρα που προβλέπονται στον εν λόγω κανονισμό είναι σύμφωνα με τη γνώμη που διατύπωσε η Επιτροπή στατιστικού προγράμματος, (ΕΣΠ), που θεσπίστηκε με την απόφαση 89/382/ΕΟΚ, Ευρατόμ του Συμβουλίου (2) 7

ότι πραγματοποιήθηκαν διαβουλεύσεις με το Ευρωπαϊκό Νομισματικό Ίδρυμα (ΕΜΙ), σύμφωνα με το άρθρο 5 παράγραφος 3 του κανονισμού (ΕΚ) αριθ. 2494/95, και το ΕΜΙ διατύπωσε ευνοϊκή γνώμη,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Ι. ΓΕΝΙΚΕΣ ΔΙΑΤΑΞΕΙΣ

Άρθρο 1

Στόχος

Στόχος του κανονισμού είναι να οριστούν, για τους σκοπούς της παραγωγής συγκρίσιμων εναρμονισμένων δεικτών τιμών καταναλωτή (ΕνΔΤΚ) που θα παράγονται από κάθε κράτος μέλος, τα ακόλουθα:

- αρχική κάλυψη αγαθών και υπηρεσιών καθώς και συγκρίσιμες πρακτικές για την ενημέρωση της κάλυψης έτσι ώστε να συμπεριλαμβάνονται νέα σημαντικά καταναλωτικά αγαθά και υπηρεσίες,

- ελάχιστα πρότυπα για τις διαδικασίες διόρθωσης της ποιότητας,

- ελάχιστα πρότυπα για τις τιμές που χρησιμοποιούνται,

- ο μαθηματικός τύπος για την κατάρτιση δεικτών τιμών για τα στοιχειώδη συνολικά μεγέθη.

Στόχος επίσης είναι να εξασφαλιστεί ότι η δειγματοληψία των τιμών γίνεται με τρόπο ώστε οι ΕνΔΤΚ θα είναι επαρκώς αξιόπιστοι για σκοπούς διεθνών συγκρίσεων και να παρέχονται πληροφορίες με βάση τις οποίες θα ορίζονται ελάχιστα πρότυπα δειγματοληψίας.

Άρθρο 2

Ορισμοί

Για τους σκοπούς του παρόντος κανονισμού:

α) Η «αρχική κάλυψη αγαθών και υπηρεσιών του ΕνΔΤΚ» ορίζεται ως οι τετραψήφιες κατηγορίες και υποκατηγορίες που ορίζονται στην ταξινόμηση COICOP/ΕνΔΤΚ (ταξινόμηση της ατομικής κατανάλωσης με βάση το σκοπό προσαρμοσμένη στις ανάγκες των ΕνΔΤΚ) που παρουσιάζεται στο παράρτημα Ι.

β) Τα «νέα σημαντικά αγαθά και υπηρεσίες» ορίζονται ως τα αγαθά και οι υπηρεσίες των οποίων οι μεταβολές των τιμών δεν περιλαμβάνονται ρητώς στον ΕνΔΤΚ ενός κράτους μέλους και για τα οποία οι κατ' εκτίμηση δαπάνες των καταναλωτών έχουν φθάσει τουλάχιστον το ένα τοις χιλίοις των δαπανών που καλύπτονται από αυτόν τον ΕνΔΤΚ.

γ) «Μεταβολή ποιότητας» υπάρχει όταν ένα κράτος μέλος κρίνει ότι μια μεταβολή των προδιαγραφών είχε ως αποτέλεσμα σημαντική διαφορά της χρησιμότητας για τον καταναλωτή μεταξύ μιας νέας ποικιλίας ή μοντέλου ενός αγαθού ή υπηρεσίας και ενός αγαθού ή υπηρεσίας που είχε επιλεγεί παλαιότερα για τιμολόγηση στον ΕνΔΤΚ, το οποίο υποκατέστησε. Μεταβολή ποιότητας δεν προκύπτει όταν γίνεται γενική ανασκόπηση του δείγματος του ΕνΔΤΚ.

δ) «Διόρθωση ποιότητας» είναι η διαδικασία, όπου λαμβάνεται υπόψη μία μεταβολή ποιότητας αυξάνοντας ή μειώνοντας τις παρατηρηθείσες τιμές ή τις τιμές αναφοράς κατά ένα συντελεστή ή ένα ποσό ισότιμο της αξίας αυτής της μεταβολής ποιότητας.

ε) «Δείγμα-στόχος» ορίζεται το σύνολο των αγαθών και των υπηρεσιών τα οποία το κράτος μέλος σχεδιάζει να συγκεντρώνει για την παραγωγή του ΕνΔΤΚ από τον Ιανουάριο του 1997 ή προβλέπει για κάποια μεταγενέστερη ημερομηνία για να καλύψει τα πρότυπα του ίδιου του κράτους μέλους ή τυχόν ευρωπαϊκά πρότυπα αξιοπιστίας ή συκρισιμότητας.

στ) «Παρατηρηθείσα τιμή» είναι μια τιμή που έχει πραγματικά επιβεβαιωθεί από τα κράτη μέλη.

ζ) «Κατ' εκτίμηση τιμή» είναι μια τιμή που υποκαθιστά μια παρατηρηθείσα τιμή και βασίζεται σε μια κατάλληλη διαδικασία εκτίμησης. Οι παλαιότερες παρατηρηθείσες τιμές δεν θεωρούνται κατ' εκτίμηση τιμές εκτός εάν μπορεί να αποδειχθεί ότι είναι κατάλληλες εκτιμήσεις.

η) «Τιμή αντικατάστασης» είναι μια παρατηρηθείσα τιμή για ένα αγαθό ή μια υπηρεσία που αποτελεί άμεσο υποκατάστατο ενός αγαθού ή μιας υπηρεσίας των οποίων η τιμή περιλαμβανόταν στο δείγμα-στόχο.

θ) «Δείκτης στοιχειώδους συνολικού μεγέθους» είναι ένας δείκτης τιμών για ένα στοιχειώδες συνολικό μέγεθος που περιλαμβάνει μόνο δεδομένα τιμών.

ι) Το «στοιχειώδες συνολικό μέγεθος» αναφέρεται στη δαπάνη ή την κατανάλωση που καλύπτεται από το πιο λεπτομερές επίπεδο διαστρωμάτωσης του ΕνΔΤΚ και για το οποίο δεν υπάρχουν διαθέσιμες αξιόπιστες πληροφορίες για τις δαπάνες για σκοπούς στάθμισης.

κ) Η «δειγματοληψία» αναφέρεται σε οποιαδήποτε διαδικασία στο πλαίσιο της κατασκευής του ΕνΔΤΚ κατά την οποία ένα υποσύνολο του πληθυσμού των τιμών που αντιμετωπίζουν οι καταναλωτές χρησιμοποιείται για την εκτίμηση της μεταβολής της τιμής για κάποια κατηγορία των αγαθών και των υπηρεσιών που καλύπτονται από τον ΕνΔΤΚ.

λ) Η «αξιοπιστία» εκτιμάται με βάση την «ακρίβεια» που αναφέρεται στην κλίμακα των σφαλμάτων δειγματοληψίας και την «αντιπροσωπευτικότητα» που αναφέρεται στην έλλειψη μεροληψίας.

ΙΙ. ΜΕΤΡΑ ΓΙΑ ΤΗΝ ΕΞΑΣΦΑΛΙΣΗ ΤΗΣ ΣΥΓΚΡΙΣΙΜΟΤΗΤΑΣ, ΤΗΣ ΑΞΙΟΠΙΣΤΙΑΣ ΚΑΙ ΤΗΣ ΚΑΤΑΛΛΗΛΟΤΗΤΑΣ ΤΟΥ ΕΝΔΤΚ

Άρθρο 3

Αρχική κάλυψη

Οι ΕνΔΤΚ που περιλαμβάνουν δείκτες τιμών και σταθμίσεις για κάθε κατηγορία που περιλαμβάνεται στο παράρτημα Ι που αντιστοιχεί σε περισσότερο από ένα τοις χιλίοις των συνολικών δαπανών που καλύπτονται από όλες αυτές τις κατηγορίες θεωρείται συγκρίσιμος.

Άρθρο 4

Νέα σημαντικά αγαθά και υπηρεσίες

Τα κράτη μέλη:

α) επιδιώκουν συστηματικά την επισήμανση νέων σημαντικών αγαθών και υπηρεσιών και

β) ελέγχουν τη σημαντικότητα των αγαθών και των υπηρεσιών που αναφέρονται ως νέα σημαντικά αγαθά και υπηρεσίες σε άλλα κράτη μέλη.

Ο ΕνΔΤΚ καταρτίζεται έτσι ώστε να συμπεριλαμβάνει τις μεταβολές των τιμών ενός νέου σημαντικού αγαθού ή υπηρεσίας, όταν το αγαθό ή η υπηρεσία εκτιμάται ότι εμπίπτει στον ορισμό του άρθρου 2 στοιχείο β). Αυτό γίνεται μέσα σε δώδεκα μήνες από την επισήμανσή τους είτε με αναπροσαρμογή των σταθμίσεων είτε στο εσωτερικό της σχετικής κατηγορίας της ταξινόμησης COICOP/ΕνΔΤΚ που παρουσιάζεται στο παράρτημα Ι του παρόντος κανονισμού είτε με την απόδοση μέρους της στάθμισης συγκεκριμένα στο νέο σημαντικό αγαθό ή υπηρεσία.

Άρθρο 5

Ελάχιστα πρότυπα διαδικασιών διόρθωσης ποιότητας

1. Οι ΕνΔΤΚ για τους οποίους γίνονται κατάλληλες διορθώσεις ποιότητας θεωρούνται συγκρίσιμοι. Όταν εμφανίζονται μεταβολές ποιότητας, τα κράτη μέλη καταρτίζουν δείκτες τιμών πραγματοποιώντας τις κατάλληλες διορθώσεις ποιότητας με βάση ρητές εκτιμήσεις της αξίας της μεταβολής ποιότητας. Αν δεν υπάρχουν εθνικές εκτιμήσεις, τα κράτη μέλη χρησιμοποιούν εκτιμήσεις βασισμένες σε πληροφορίες που παρέχονται από την Επιτροπή (Eurostat) εφόσον αυτές είναι διαθέσιμες και κατάλληλες.

2. Όταν δεν υπάρχουν διαθέσιμες εκτιμήσεις, οι μεταβολές τιμών εκτιμώνται ως η διαφορά μεταξύ της τιμής του επιλεχθέντος υποκαταστάτου και του είδους το οποίο αυτό αντικατέστησε. Μια μεταβολή ποιότητας δεν θα πρέπει σε καμία περίπτωση να εκτιμάται ως το σύνολο της διαφοράς της τιμής μεταξύ των δύο ειδών, εκτός αν μπορεί να αιτιολογηθεί ότι αυτή είναι κατάλληλη εκτίμηση. Όταν πρέπει να γίνουν αντικαταστάσεις στην περίπτωση που αγαθά ή υπηρεσίες προσφέρονται σε μειωμένες τιμές, οι αντικαταστάσεις αυτές θα πρέπει να επιλέγονται ανάλογα με την ομοιότητα της χρησιμότητας προς τον καταναλωτή και όχι ανάλογα με την ομοιότητα της τιμής.

Άρθρο 6

Ελάχιστα πρότυπα τιμών

1. Τα κράτη μέλη παράγουν ΕνΔΤΚ χρησιμοποιώντας τις παρατηρηθείσες τιμές του δείγματος-στόχου.

α) Όταν το δείγμα-στόχος απαιτεί μηνιαίες παρατηρήσεις, αλλά δεν γίνονται παρατηρήσεις λόγω μη διαθεσιμότητας ενός είδους ή για οποιοδήποτε άλλο λόγο, μπορούν να χρησιμοποιηθούν κατ' εκτίμηση τιμές για τον πρώτο ή το δεύτερο μήνα, αλλά από τον τρίτο μήνα θα πρέπει να χρησιμοποιούνται τιμές αντικατάστασης 7

β) σε περιπτώσεις όπου, κατ' εξαίρεση, το δείγμα-στόχος απαιτεί παρατηρήσεις με μικρότερη από μηνιαία συχνότητα, χρησιμοποιούνται κατ' εκτίμηση τιμές για τους μήνες για τους οποίους δεν απαιτείται παρατήρηση τιμών. Μπορούν επίσης να χρησιμοποιηθούν κατ' εκτίμηση τιμές για την πρώτη περίπτωση μη διενέργειας παρατήρησης τιμών. Αν δεν γίνουν παρατηρήσεις για δεύτερη διαδοχική περίοδο, χρησιμοποιούνται τιμές αντικατάστασης.

2. Εάν, υπό τις συνθήκες που αναφέρονται στο παρόν άρθρο, δεν υπάρχουν διαθέσιμες τιμές αντικατάστασης, μπορούν να εξακολουθήσουν να χρησιμοποιούνται κατ' εκτίμηση τιμές, με την προϋπόθεση ότι η έκταση της χρήσης τους περιορίζεται σε επίπεδο κατάλληλο για την επίτευξη συγκρισιμότητας.

Άρθρο 7

Δείκτης τιμών για στοιχειώδη συνολικά μεγέθη

Οι ΕνΔΤΚ καταρτίζονται χρησιμοποιώντας έναν από τους δύο μαθηματικούς τύπους που εμφανίζονται στο παράρτημα ΙΙ σημείο 1 του παρόντος κανονισμού ή έναν εναλλακτικό συγκρίσιμο τύπο που δεν παράγει δείκτη ο οποίος διαφέρει συστηματικά από έναν δείκτη που καταρτίζεται από έναν από τους δύο δεδομένους τύπους κατά περισσότερο από ένα δέκατο της μιας εκατοστιαίας μονάδας κατά μέσο όρο για ένα έτος σε σχέση με το προηγούμενο έτος.

Άρθρο 8

Ελάχιστα πρότυπα δειγματοληψίας

Οι ΕνΔΤΚ που κατασκευάζονται με βάση δείγματα-στόχους τα οποία, για κάθε κατηγορία της ταξινόμησης COICOP/ΕνΔΤΚ και λαμβάνοντας υπόψη τη στάθμιση της κατηγορίας έχουν επαρκή στοιχειώδη συνολικά μεγέθη για να αντιπροσωπεύεται η ποικιλία των ειδών στο εσωτερικό της κατηγορίας και επαρκείς τιμές στο εσωτερικό κάθε στοιχειώδους συνολικού μεγέθους για να λαμβάνονται υπόψη οι διακυμάνσεις των κινήσεων των τιμών του πληθυσμού, θεωρούνται αξιόπιστοι και συγκρίσιμοι.

Άρθρο 9

Έλεγχος ποιότητας

Τα κράτη μέλη:

α) παρέχουν στην Επιτροπή (Eurostat), μόλις τους ζητηθεί, πληροφορίες σχετικά με τις δαπάνες για οτιδήποτε εξαιρείται από την κάλυψη, εκφρασμένες ως αναλογία των συνολικών δαπανών που καλύπτονται από τον ΕνΔΤΚ, επαρκείς για να αξιολογηθεί η συμμόρφωση με τον παρόντα κανονισμό 7

β) αναφέρουν στην Επιτροπή (Eurostat) νέα σημαντικά αγαθά και υπηρεσίες μόλις αυτά επισημαίνονται και, αν ζητηθεί, τους λόγους για τη μη ένταξη τυχόν νέων σημαντικών αγαθών ή υπηρεσιών επαρκώς έτσι ώστε να αξιολογηθεί η συμμόρφωση με τον παρόντα κανονισμό 7

γ) παρακολουθούν την εμφάνιση μεταβολών ποιότητας και τις διορθώσεις που γίνονται επαρκώς έτσι ώστε να αποδειχθεί η συμμόρφωση με τον παρόντα κανονισμό και παρέχουν στην Επιτροπή (Eurostat) σχετικές πληροφορίες μόλις τους ζητηθεί 7

δ) συντάσσουν και διατηρούν μια σαφή κατάσταση του δείγματος-στόχου και πραγματοποιούν ελέγχους των παρατηρήσεων των τιμών και των εκτιμήσεων των τιμών επαρκώς έτσι ώστε να εξασφαλιστεί η συμμόρφωση με τον παρόντα κανονισμό. Παρέχουν στην Επιτροπή (Eurostat), μόλις τους ζητηθεί, σχετικές πληροφορίες για να εκτιμηθεί και να εξασφαλιστεί η συμμόρφωση 7

ε) όταν χρησιμοποιείται ένας μαθηματικός τύπος διαφορετικός από τους τύπους που εμφανίζονται στο παράρτημα ΙΙ σημείο 1 του παρόντος κανονισμού, παρέχουν στην Επιτροπή (Eurostat), μόλις τους ζητηθεί, πληροφορίες για τις συνέπειες της χρήσης του εναλλακτικού τύπου για επιλεγμένες περιόδους και επιλεγμένα στοιχειώδη συνολικά μεγέθη επαρκώς ώστε να αξιολογηθεί η συμμόρφωση με τον παρόντα κανονισμό 7

στ) παρέχουν στην Επιτροπή (Eurostat), μόλις τους ζητηθεί, λεπτομερείς πληροφορίες για τα δείγματα-στόχους επαρκώς έτσι ώστε να αξιολογηθεί η συμμόρφωση με τον παρόντα κανονισμό και συνοπτικές στατιστικές για την αντιπροσωπευτικότητα και την ακρίβεια των δειγμάτων σε επαρκή βαθμό, έτσι ώστε η Επιτροπή (Eurostat) να είναι σε θέση να διατυπώσει προτάσεις για ελάχιστα πρότυπα δειγματοληψίας που θα συμπεριληφθούν στην αναθεώρηση των ΕνΔΤΚ που απαιτείται βάσει του άρθρου 15 του κανονισμού (ΕΚ) αριθ. 2494/95 και πρέπει να υποβληθεί τον Οκτώβριο του 1997.

ΙΙΙ. ΤΕΛΙΚΕΣ ΔΙΑΤΑΞΕΙΣ

Άρθρο 10

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Σεπτεμβρίου 1996.

Για την Επιτροπή

Yves-Thibault DE SILGUY

Μέλος της Επιτροπής

(1) ΕΕ αριθ. L 257 της 27. 10. 1995, σ. 1.

(2) ΕΕ αριθ. L 181 της 28. 6. 1989, σ. 47.

ΠΑΡΑΡΤΗΜΑ Ι

Η αρχική κάλυψη αγαθών και υπηρεσιών του ΕνΔΤΚ περιλαμβάνει τις ακόλουθες κατηγορίες και υποκατηγορίες:

>ΘΕΣΗ ΠΗΝΑΚΑ>

ΠΑΡΑΡΤΗΜΑ ΙΙ

Μαθηματικός τύπος που χρησιμοποιείται για την κατάρτιση των στοιχειωδών συνολικών μεγεθών

1. Για την κατάρτιση των δεικτών τιμών για στοιχειώδη συνολικά μεγέθη χρησιμοποιείται είτε ο λόγος των αριθμητικών τιμών >ΑΝΑΦΟΡΑ ΣΕ ΓΡΑΦΗΚΟ> είτε ο λόγος των γεωμετρικών μέσων τιμών >ΑΝΑΦΟΡΑ ΣΕ ΓΡΑΦΗΚΟ> όπου pt είναι η τρέχουσα τιμή, pb η τιμή αναφοράς και n ο αριθμός των τιμών αυτών στο στοιχειώδες συνολικό μέγεθος. Μπορεί να χρησιμοποιηθεί εναλλακτικός τύπος με την προϋπόθεση ότι πληροί τις απαιτήσεις συγκρισιμότητας που ορίζονται στο άρθρο 7.

2. Ο αριθμητικός μέσος των σχετικών τιμών >ΑΝΑΦΟΡΑ ΣΕ ΓΡΑΦΗΚΟ> δεν θα πρέπει κανονικά να χρησιμοποιείται, δεδομένου ότι σε πολλές περιπτώσεις θα έχει ως αποτέλεσμα να μην καλύπτεται η απαίτηση της συγκρισιμότητας. Μπορεί να χρησιμοποιείται κατ' εξαίρεση σε περιπτώσεις που μπορεί να αποδειχθεί ότι πληροί τις απαιτήσεις συγκρισιμότητας.

3. Ο δείκτης τιμών για ένα στοιχειώδες συνολικό μέγεθος μπορεί να υπολογίζεται ως αλυσιδωτός δείκτης χρησιμοποιώντας έναν από τους δύο παραπάνω προτεινόμενους τύπους. Για παράδειγμα, χρησιμοποιώντας τον λόγο των αριθμητικών μέσων:

>ΑΝΑΦΟΡΑ ΣΕ ΓΡΑΦΗΚΟ>, όπου Pit σημαίνει την i-οστή αναφορά τιμής για ένα δεδομένο στοιχειώδες συνολικό μέγεθος στην περίοδο t και st σημαίνει το δείγμα των τιμών που συγκεντρώνεται για το στοιχειώδες συνολικό μέγεθος στην περίοδο t. Το δείγμα αυτό μπορεί στην πράξη να ενημερώνεται σε μηνιαία βάση ή, συνηθέστερα, όταν δεν μπορούν να συγκεντρώνονται οι τιμές, σε μεγαλύτερες χρονικές περιόδους. Αν μεταξύ της βασικής περιόδου b και της περιόδου t δεν υπάρχει καμία ενημέρωση, τότε το Itb γίνεται >ΑΝΑΦΟΡΑ ΣΕ ΓΡΑΦΗΚΟ>, ο απλός λόγος των αριθμητικών μέσων (ή το αντίστοιχο με τον γεωμετρικό τύπο που περιγράφεται ανωτέρω). Ο αριθμητικός μέσος των σχετικών τιμών δεν πρέπει να χρησιμοποιείται στις περιπτώσεις κατά τις οποίες η αλυσιδωτή σύνδεση έχει συχνότητα μεγαλύτερη από ετήσια.